In da gleich'n Zeidung håt da Moritz Gottlieb Saphir aum 30. Septemba a Kritik g'schrieb'n, de wo zwoa hie und då posetiv woa, de Åbneigung von dem Kritika in Nestroy geg'nüwa trotzdem nua schlecht vasteck'n håt kenna. Im Sammler vom 3. Oktoba håt aa in Nestroy sei zweita Feind, da Franz Wiest, net zu an eindeutich'n Lob find' kenna, dem sei kraumpfhåfte Witzlarei is owa im sölb'n Blattl aum 13. Oktoba duach a eansthåftare Besprechung von an aundan Rezensent'n z'rechtgruckt wua'n, dea wo in Nestroy sei Leistung recht g'lobt håt.